Suvestinė redakcija nuo 2017-06-23 iki 2022-06-20

Įsakymas paskelbtas: TAR 2014-01-30, i. k. 2014-00724

LIETUVOS RESPUBLIKOS APLINKOS MINISTRAS

ĮSAKYMAS

DĖL STATYBOS INŽINIERIAUS PROFESINĖS KVALIFIKACIJOS VERTINIMO KOMISIJOS SUDARYMO IR NUOSTATŲ PATVIRTINIMO

2014 m. sausio 29 d. Nr. D1-76

Vilnius

Vadovaudamasis Lietuvos Respublikos Vyriausybės 2010 m. liepos 21 d. nutarimo Nr. 1022 „Dėl Lietuvos Respublikos Vyriausybės 2008 m. birželio 18 d. nutarimo Nr. 637 „Dėl Lietuvos Respublikos reglamentuojamų profesinių kvalifikacijų pripažinimo įstatymo įgyvendinimo“ pakeitimo“ 1 punktu, Trečiųjų šalių piliečių reglamentuojamų profesinių kvalifikacijų pripažinimo pavyzdinio tvarkos aprašo, patvirtinto Lietuvos Respublikos Vyriausybės 2011 m. rugsėjo 14 d. nutarimu Nr. 1069 „Dėl trečiųjų šalių piliečių reglamentuojamų profesinių kvalifikacijų pripažinimo“, 7 punktu, Statybos inžinieriaus profesinės kvalifikacijos pripažinimo norint dirbti pagal statybos inžinieriaus profesiją ar laikinai arba vienkartinai teikti statybos inžinieriaus paslaugas Lietuvos Respublikoje tvarkos aprašo, patvirtinto Lietuvos Respublikos aplinkos ministro 2013 m. lapkričio 27 d. įsakymu Nr. D1-874 „Dėl statybos inžinieriaus profesinės kvalifikacijos pripažinimo norint dirbti pagal statybos inžinieriaus profesiją ar laikinai arba vienkartinai teikti statybos inžinieriaus paslaugas Lietuvos Respublikoje tvarkos aprašo ir Laikinai arba vienkartinai teikiamų statybos inžinieriaus paslaugų deklaracijos patvirtinimo“, 12 punktu:

1. Sudarau šios sudėties Statybos inžinieriaus profesinės kvalifikacijos vertinimo komisiją (toliau – Komisija):

1.1. Dangyras Žukauskas – Aplinkos ministerijos Statybos ir teritorijų planavimo departamento Statybos normavimo skyriaus vedėjas, Komisijos pirmininkas;

Punkto pakeitimai:

Nr. D1-515, 2017-06-20, paskelbta TAR 2017-06-22, i. k. 2017-10491

1.2. Tomas Baranauskas – Aplinkos ministerijos Statybos ir teritorijų planavimo departamento Statybos normavimo skyriaus vyriausiasis specialistas, Komisijos pirmininko pavaduotojas;

Punkto pakeitimai:

Nr. D1-534, 2014-06-17, paskelbta TAR 2014-06-17, i. k. 2014-07689

Nr. D1-515, 2017-06-20, paskelbta TAR 2017-06-22, i. k. 2017-10491

1.3. Komisijos nariai:

1.3.1. doc. dr. Rasa Apanavičienė – Kauno technologijos universiteto Statybos ir architektūros fakulteto prodekanė;

1.3.2. Edmundas Endriukaitis – valstybės įmonės Statybos produkcijos sertifikavimo centro Atestavimo ir registrų priežiūros padalinio vyriausiasis ekspertas;

1.3.3. prof. dr. Algirdas Juozapaitis – Vilniaus Gedimino technikos universiteto Statybos fakulteto dekanas;

1.3.4. Lina Sakalauskienė – Vilniaus technologijų ir dizaino kolegijos Statybos fakulteto dekanė.

2. Skiriu Komisijos sekretore Aplinkos ministerijos Statybos ir teritorijų planavimo departamento Statybos normavimo skyriaus vyriausiąją specialistę Vidą Linkienę.

Punkto pakeitimai:

Nr. D1-515, 2017-06-20, paskelbta TAR 2017-06-22, i. k. 2017-10491

3. Tvirtinu Komisijos nuostatus (pridedama).

Aplinkos ministras	Valentinas Mazuronis

PATVIRTINTA

Lietuvos Respublikos aplinkos ministro

2014 m. sausio 29 d. įsakymu Nr. D1-76

STATYBOS INŽINIERIAUS PROFESINĖS KVALIFIKACIJOS VERTINIMO KOMISIJOS NUOSTATAI

I. BENDROSIOS NUOSTATOS

1. Statybos inžinieriaus profesinės kvalifikacijos vertinimo komisijos nuostatai (toliau – Nuostatai) reglamentuoja Statybos inžinieriaus profesinės kvalifikacijos vertinimo komisijos sudarymą, jos funkcijas, teises ir pareigas, darbo organizavimo tvarką.

2. Statybos inžinieriaus profesinės kvalifikacijos vertinimo komisija (toliau – Komisija) nagrinėja Lietuvos Respublikos, Europos Sąjungos valstybių narių, Europos Ekonominės Erdvės valstybių ir Šveicarijos Konfederacijos bei trečiųjų šalių piliečių (toliau – Pareiškėjas) statybos inžinieriaus profesinės kvalifikacijos paraiškas pripažinti statybos inžinieriaus profesinę kvalifikaciją Lietuvos Respublikoje (toliau – Paraiška) ir profesinę kvalifikaciją patvirtinančius dokumentus bei teikia Lietuvos Respublikos aplinkos ministerijai (toliau – Ministerija) išvadas dėl Pareiškėjo profesinės kvalifikacijos pripažinimo.

3. Komisija savo veikloje vadovaujasi Lietuvos Respublikos reglamentuojamų profesinių kvalifikacijų pripažinimo įstatymu, Statybos inžinieriaus profesinės kvalifikacijos pripažinimo norint užsiimti statybos inžinieriaus profesine veikla ar laikinai arba vienkartinai teikti statybos inžinieriaus paslaugas Lietuvos Respublikoje tvarkos aprašu, patvirtintu Lietuvos Respublikos aplinkos ministro 2013 m. lapkričio 27 d. įsakymu Nr. D1-874 „Dėl statybos inžinieriaus profesinės kvalifikacijos pripažinimo norint dirbti pagal statybos inžinieriaus profesiją ar laikinai arba vienkartinai teikti statybos inžinieriaus paslaugas Lietuvos Respublikoje tvarkos aprašo ir Laikinai arba vienkartinai teikiamų statybos inžinieriaus paslaugų deklaracijos patvirtinimo“ (toliau – Tvarkos aprašas), Trečiųjų šalių piliečių statybos inžinieriaus profesinės kvalifikacijos pripažinimo Lietuvos Respublikoje tvarkos aprašu, patvirtintu Lietuvos Respublikos aplinkos ministro 2013 m. lapkričio 27 d. įsakymu Nr. D1-875 „Dėl trečiųjų šalių piliečių statybos inžinierių profesinės kvalifikacijos pripažinimo Lietuvos Respublikoje tvarkos aprašo patvirtinimo“, kitais teisės aktais ir šiais Nuostatais.

4. Komisijos darbas grindžiamas kolegialiu klausimų svarstymu, teisėtumo principu, asmenine Komisijos narių atsakomybe už jos kompetencijai priskirtų klausimų sprendimą bei sprendimų priėmimo nešališkumu.

II. KOMISIJOS STRUKTŪRA IR SUDARYMAS

5. Aplinkos ministerija, įgyvendindama Tvarkos aprašo 12 punkto nuostatas, kreipiasi į VĮ Statybos produkcijos sertifikavimo centrą ir Lietuvos Respublikos aukštąsias universitetines ir neuniversitetines mokyklas, rengiančias statybos inžinierius, su prašymu skirti narius į patariamąją Statybos inžinieriaus profesinės kvalifikacijos vertinimo komisiją (toliau – Komisija) ir nurodo ne mažesnį kaip 10 darbo dienų terminą atsakymui pateikti.

6. Komisijos nariais gali būti skiriami asmenys, turintys pakankamą kvalifikaciją Nuostatų III skyriuje nurodytoms Komisijos funkcijoms, teisėms ir pareigoms vykdyti.

7. Komisijos narį paskyrusi institucija privalo:

7.1. vietoje paskirto Komisijos nario skirti kitą atstovą, nurodydama jo paskyrimo terminą, kai paskirtas Komisijos narys laikinai negali dalyvauti Komisijos darbe;

7.2. ne vėliau kaip per 10 darbo dienų paskirti kitą Komisijos narį, kai Komisijos narys nustoja eiti pareigas jį paskyrusioje institucijoje.

8. Komisijos pirmininku, pirmininko pavaduotoju ir sekretoriumi skiriami Ministerijos Statybos ir teritorijų planavimo departamento atstovai.

Punkto pakeitimai:

Nr. D1-515, 2017-06-20, paskelbta TAR 2017-06-22, i. k. 2017-10491

9. Komisijos veiklos sąlygas ir techninį aprūpinimą užtikrina Ministerija.

III. KOMISIJOS FUNKCIJOS, TEISĖS IR PAREIGOS

10. Komisija vykdo šias funkcijas:

10.1. tikrina Pareiškėjo ar jo įgalioto asmens pateiktą Paraišką ir profesinę kvalifikaciją patvirtinančius dokumentus;

10.2. vertina Pareiškėjo profesinę kvalifikaciją patvirtinančius dokumentus;

10.3. teikia Ministerijai išvadas dėl statybos inžinieriaus profesinės kvalifikacijos pripažinimo.

11. Komisijos pareigos:

11.1. tikrinti Pareiškėjo ar jo įgalioto asmens pateiktus dokumentus:

11.1.1. nustatyti, ar pateikta užpildyta Paraiška ir visi profesinei kvalifikacijai pripažinti būtini dokumentai;

11.1.2. informuoti Pareiškėją ar jo įgaliotą asmenį apie Paraiškos gavimą;

11.1.3. pranešti Pareiškėjui ar jo įgaliotam asmeniui apie bet kokį trūkstamą dokumentą ir nurodyti terminą trūkstamų dokumentų pateikimui;

11.1.4. nustatyti, ar Pareiškėjas (ar jo įgaliotas asmuo) ne vėliau nei per 3 mėnesius nuo Komisijos kreipimosi dienos pateikė trūkstamus ir (arba) papildomus profesinei kvalifikacijai vertinti ir pripažinti būtinus dokumentus ir jų vertimus;

11.1.5. nustatyti, ar valstybių narių arba trečiosios šalies institucijos (toliau – Institucija) Komisijai pateikė atsakymus į užklausas dėl papildomos informacijos, susijusios su Pareiškėjo formalios kvalifikacijos įrodymais ar kitais dokumentais, būtinais profesinei kvalifikacijai vertinti ir pripažinti, arba pateikė tikslų ir išsamų atsakymą;

11.2. vertinti Pareiškėjo profesinę kvalifikaciją patvirtinančius dokumentus:

11.2.1. ar rengimo kurso, dėl kurio Pareiškėjas pateikia formalios kvalifikacijos įrodymą, trukmė nėra daugiau nei vienais metais trumpesnė už privalomą Lietuvos Respublikoje;

11.2.2. ar Pareiškėjo baigtas rengimo kursas neapima mažiau kaip 2/3 rengimo dalykų ir atitinkamai kiekvieno dalyko kreditų skaičiaus (jeigu jie yra), negu tie, kurie būtini siekiant gauti formalios kvalifikacijos įrodymą, privalomą Lietuvos Respublikoje;

11.3. teikti Ministerijai išvadą dėl Pareiškėjo profesinės kvalifikacijos pripažinimo:

11.3.1. pripažinti profesinę kvalifikaciją;

11.3.2. nepripažinti profesinės kvalifikacijos, nurodant nepripažinimo motyvus;

11.3.3. skirti Pareiškėjui kompensacinę priemonę – profesinio tinkamumo testą ar profesinės adaptacijos laikotarpį, kurioje turi būti nurodyta:

11.3.3.1. kompensacinės priemonės skyrimo priežastis;

11.3.3.2. papildoma informacija ar dokumentai, reikalingi vertinant, ar Pareiškėjas išmano iš esmės skirtingus dalykus, kurie yra privalomi Lietuvos Respublikoje ir kurių turinys ar rengimo trukmė iš esmės skiriasi nuo reikalaujamų Lietuvos Respublikoje (pareigybių aprašymai, darbo instrukcijos, darbdavio atsiliepimai ir kiti kartu su Paraiška nepateikti dokumentai, įrodantys profesinės patirties metu įgytą Pareiškėjo kvalifikaciją);

11.3.3.3. profesinės adaptacijos laikotarpio trukmė;

11.4. teikti pasiūlymus Ministerijai dėl bendradarbiavimo sutarčių sudarymo su Lietuvos Respublikoje registruotomis aukštosiomis mokyklomis, rengiančiomis statybos inžinierius;

11.5. teikti pasiūlymus Ministerijai dėl profesinės adaptacijos laikotarpio organizavimo, jo rezultatų vertinimo, prižiūrimą praktiką atliekančio asmens teisių ir pareigų profesinės adaptacijos laikotarpiu;

11.6. teikti pasiūlymus Ministerijai dėl Pareiškėjo profesinės adaptacijos laikotarpio vertinimo rezultatų ir nustatyti, ar profesinės adaptacijos laikotarpiu įgyta Pareiškėjo kvalifikacija kompensuoja Ministerijos sprendime skirti Pareiškėjui kompensacinę priemonę nurodytus iš esmės skirtingus dalykus;

11.7. savo funkcijas vykdyti laikantis šių Nuostatų 3 punkte nustatytų teisės aktų reikalavimų.

12. Komisija, vykdydama jai pavestas funkcijas, turi teisę:

12.1. reikalauti, kad Pareiškėjas ar jo įgaliotas asmuo pateiktų trūkstamus ir (arba) papildomus dokumentus, susijusius su jo profesinės kvalifikacijos vertinimu;

12.2. kreiptis į Institucijas dėl papildomos informacijos, susijusios su Pareiškėjo formalios kvalifikacijos įrodymais ar kitais dokumentais, pateikimo;

12.3. pakartotinai kreiptis į Institucijas, jei per 3 mėnesius nuo Komisijos ar Ministerijos kreipimosi dienos iš šių Institucijų negautas atsakymas į užklausą dėl informacijos, susijusios su Pareiškėjo formalios kvalifikacijos įrodymais ar kitais dokumentais, būtinos profesinei kvalifikacijai vertinti ir pripažinti, arba gautas netikslus ar neišsamus atsakymas;

12.4. nutraukti Paraiškos nagrinėjimą ir apie tai informuoti Ministeriją, jei per Komisijos nurodytą terminą Pareiškėjas nepateikia trūkstamų dokumentų arba motyvuoto prašymo pratęsti terminą jų pateikimui.

IV. KOMISIJOS DARBO ORGANIZAVIMAS

13. Komisijos pirmininkas:

13.1. koordinuoja Komisijos darbą, atsako už Komisijai pavestų funkcijų atlikimą;

13.2. nustato Komisijos posėdžio datą, laiką ir vietą;

13.3. pasirašo Komisijos posėdžių protokolus, kitus dokumentus, susijusius su Komisijos veikla.

14. Komisijos sekretorius:

14.1. rengia medžiagą Komisijos posėdžiams, tvarko ir saugo Komisijos dokumentus;

14.2. protokoluoja Komisijos posėdžius, derina posėdžių protokolų projektus su Komisijos pirmininku ir Komisijos nariais, pasirašo Komisijos posėdžių protokolus;

14.3. praneša Komisijos nariams apie posėdį ne vėliau kaip prieš 14 darbo dienų iki posėdžio, pateikia posėdžio darbotvarkę ir Pareiškėjo pateiktų dokumentų, nurodytų Tvarkos aprašo 10 punkte, kopijas;

14.4. informuoja raštu Pareiškėją ar jo įgaliotą asmenį apie numatomą Komisijos posėdžio datą, laiką ir vietą ne vėliau kaip prieš 14 darbo dienų iki posėdžio.

15. Komisijos darbo forma yra posėdžiai, kuriems vadovauja Komisijos pirmininkas, o, kai jo nėra, – Komisijos pirmininko pavaduotojas. Komisijos posėdžiai vyksta ir jos sprendimai yra teisėti, kai posėdžiuose dalyvauja ne mažiau kaip 2/3 komisijos narių.

16. Komisijos posėdis organizuojamas ne vėliau kaip per vieną mėnesį nuo Paraiškos gavimo Ministerijoje dienos.

17. Komisija priima sprendimą uždarame posėdyje nedalyvaujant Pareiškėjui ar jo įgaliotam atstovui. Komisijos sprendimas laikomas priimtu, jeigu už jį balsavo daugiau negu pusė posėdyje dalyvavusių Komisijos narių. Balsams pasiskirsčius po lygiai, lemia Komisijos pirmininko balsas, o, kai jo nėra, – Komisijos pirmininko pavaduotojo balsas. Komisijos sprendimą paskelbia Komisijos pirmininkas, o, kai jo nėra, – Komisijos pirmininko pavaduotojas. Pareiškėjui ar jo įgaliotam atstovui pageidaujant išduodamas Komisijos posėdžio protokolo išrašas.

18. Komisijos narys, dėl svarbių priežasčių negalintis dalyvauti Komisijos posėdyje, privalo apie tai pranešti Komisijos pirmininkui, o kai jo nėra, – Komisijos pirmininko pavaduotojui. Jis gali raštu ar elektroninių ryšių priemonėmis pateikti svarstomais klausimais savo nuomonę, kuri turi būti paskelbta Komisijos posėdyje ir užprotokoluota.

19. Į Komisijos posėdį gali būti pakviesti nepriklausomi specialistai ir ekspertai. Jei būtina, į Komisijos posėdį gali būti kviečiamas Pareiškėjas jo sutikimu.

20. Komisijos posėdžio protokole turi būti nurodyta posėdžio data ir numeris, Komisijos posėdyje dalyvavę asmenys, svarstyti klausimai, balsavimo rezultatai ir priimti sprendimai.

21. Komisijos nariai, priimdami sprendimus, turi būti objektyvūs ir bešališki. Negalėdami bešališkai priimti sprendimo, Komisijos nariai turi nusišalinti nuo sprendimo priėmimo prieš posėdį pateikdami Komisijos sekretoriui raštą dėl nusišalinimo arba pareikšdami nusišalinimą posėdžio metu. Nusišalinimo faktas pažymimas protokole.

______________

Pakeitimai:

1.

Lietuvos Respublikos aplinkos ministerija, Įsakymas

Nr. D1-534, 2014-06-17, paskelbta TAR 2014-06-17, i. k. 2014-07689

Dėl Lietuvos Respublikos aplinkos ministro 2014 m. sausio 29 d. įsakymo Nr. D1-76 „Dėl statybos inžinieriaus profesinės kvalifikacijos vertinimo komisijos sudarymo ir nuostatų patvirtinimo“ pakeitimo

2.

Lietuvos Respublikos aplinkos ministerija, Įsakymas

Nr. D1-515, 2017-06-20, paskelbta TAR 2017-06-22, i. k. 2017-10491

Dėl Lietuvos Respublikos aplinkos ministro 2014 m. sausio 29 d. įsakymo Nr. D1-76 „Dėl Statybos inžinieriaus profesinės kvalifikacijos vertinimo komisijos sudarymo ir nuostatų patvirtinimo“ pakeitimo